ועדת הכנסת, כנסת 20, פרוטוקול מספר 364, 2018-07-02 13:00

מכלוף מיקי זוהר: אני מתכבד לפתוח את ישיבת ועדת הכנסת.

מכלוף מיקי זוהר: הנושא שלפנינו היום הוא חוק הגיוס.

מכלוף מיקי זוהר: הצעת חוק שירות הביטחון (שילוב תלמידי ישיבות).

מכלוף מיקי זוהר: יואל, אני מניח שתרצה לומר משהו בנושא.

מכלוף מיקי זוהר: כן ידידי, בבקשה.

יואל חסון: תודה רבה, אדוני היושב-ראש.

יואל חסון: ההתנהלות, כפי שאנחנו רואים אותה כעת, שוב הבהילות, מוכיחה שמדובר במתווה פוליטי שהוא בסך הכול גשר שיאפשר לממשלה הזאת לעבור את המשבר הפוליטי שהיא נמצאת בו.

יואל חסון: ואתם מתנהלים לא מתוך איזשהו רצון באמת להציג שוויון בנטל או שברצונכם באמת לתת כבוד לחיילי צה"ל המשרתים או שאתם באמת רוצים למנוע השתמטות.

יואל חסון: אתם עושים כאן איזשהו פתרון פוליטי.

יואל חסון: הדבר המדהים כאן, שחוץ מיש עתיד ויאיר לפיד, כולם יודעים שהנוסח הזה שעולה להצבעה לא יהיה הנוסח שיעלה בקריאה השניה והשלישית.

יואל חסון: כולם יודעים את זה.

פנינה תמנו: אתה יודע מה הבעיה, יואל?

פנינה תמנו: אצלכם הכול פוליטי, ששכחתם את הדברים שנחוצים לחברה הישראלית בתקופה הזאת.

פנינה תמנו: אני חושבת שכדאי שתפסיקו להיות בעד עצמכם ותהיו בעד שוויון בנטל.

יואל חסון: אל תפריעי לי.

יואל חסון: אתה נותן לה להפריע לי?

מכלוף מיקי זוהר: חברת הכנסת תמנו שאטה, נא לא להפריע לחבר הכנסת יואל חסון.

פנינה תמנו: יואל, אני לא מאמינה שאתה מאמין בעצמך, כי אתה מבין שבעת הזאת הציבור זקוק לשוויון בנטל והמתווה הזה הוא המתווה הזה הוא מתווה מצוין.

פנינה תמנו: אתה יודע מה, כדאי שתקרא את שני - - -

מכלוף מיקי זוהר: תמנו שאטה, אני קורא אותך לסדר פעם ראשונה.

יואל חסון: כל מי שמכיר את הנושא של השוויון בנטל וחוקי הגיוס שהוגשו לכן יודע שיש פער גדול בין המתווה הנוכחי לבין המתווה שהוצע אז, בזמנו, על ידי יש עתיד.

פנינה תמנו: יואל, ומה הוא הפער?

מכלוף מיקי זוהר: פעם שניה, חברת הכנסת תמנו שאטה.

פנינה תמנו: יואל, ומה הוא הפער?

פנינה תמנו: באמת, זה מעניין אותי לדעת.

פנינה תמנו: חוץ מלזרוק סיסמאות לאוויר - - -

מכלוף מיקי זוהר: חברת הכנסת תמנו שאטה, בפעם השלישית אני אאלץ להוציא אותך מן האולם.

יואל חסון: מחברת הכנסת מועלם יוצאת האמת, כי היא באמת אישה של אמת.

יואל חסון: היא אומרת, במילים אחרות: אל תבזבזו את הזמן הזה.

יואל חסון: זה עניין פוליטי, צריך לגמור את זה מהר כי אנחנו צריכים להשלים את העבודה.

יואל חסון: יש לה דברים יותר חשובים לעשות.

יואל חסון: הרי גם היא יודעת שלא יהיה כאן שוויון בנטל ולא יהיה כאן פתרון להשתמטות.

פנינה תמנו: יהיה על אפכם ועל חמתכם, המחנה הציוני.

פנינה תמנו: יהיה כאן שוויון בנטל מהסיבה הפשוטה, שאני חושבת שהציבור מאס בפוליטיקות קטנות.

פנינה תמנו: אז יפה מאוד, העלית את זה לאי-אמון בגלל שאתה יודע שלא יהיה לך בחיים 61 חברי כנסת, רק כדי לעשות סיבוב פוליטי על יש עתיד ועל הציבור, ושלא יהיה שוויון בנטל.

פנינה תמנו: להזכירך, בכנסת הקודמת – אמנם לא היית - הצבעתם נגד.

פנינה תמנו: למה הצבעתם נגד?

פנינה תמנו: כי אין לכם עקרונות.

יואל חסון: קודם כול, למה את צועקת עלי?

פנינה תמנו: זה הקול שלי.

פנינה תמנו: הוא חזק.

יואל חסון: אז תורידו את הווליום.

פנינה תמנו: סליחה, ידידי.

יואל חסון: יש לי כבוד אלייך ולמאבקים שלך, אבל אמת אי אפשר - - -

פנינה תמנו: כן, אבל רק תשתדל להגיד את האמת.

יואל חסון: אשתדל לדייק יותר.

יואל חסון: אבל לא משנה, לכל אחד יש את העמדה שלו ואת נקודת הראייה שלו, וזה בסדר גמור.

יואל חסון: אני רק אומר דבר אחד שחשוב להגיד: שכולם יידעו שאין קשר בין החוק הזה לבין החוק שיגיע - אם יגיע אי פעם - לקריאה שניה ושלישית.

יואל חסון: מי שמאפשר את החוק הזה קודם כול מאפשר לרמות את בית המשפט העליון ואת בג"ץ כי על החוק הזה, שיעבור בקריאה ראשונה, הקואליציה, הממשלה, תבקש אורכה, ואז אחר כך יראו מה יהיה.

פנינה תמנו: יואל, אתה מזלזל באינטליגנציה של בג"ץ.

פנינה תמנו: עכשיו הציון שלך עבר אל יואב, שאמר שעובדים על בג"ץ.

פנינה תמנו: באמת.

יואל חסון: אתם משתפים פעולה עם מהלך ציני פוליטי לחלוטין, שאין קשר בינו לבין שוויון בנטל.

יואל חסון: אין פה קשר לבוא לטפל בהשתמטות ואין לו קשר לשמור על חיילי צה"ל ועל הכבוד שצריך לתת לאלה שמשרתים.

יואל חסון: לכן אני אומר: בסדר גמור, אתם תבינו מהר מאוד שעשיתם טעות, ואני מצטער על כך כי אתם שותפיי וחבריי לאופוזיציה.

יואל חסון: אתם הולכים לעשות היום משהו שלא נעשה עד היום, שחברי אופוזיציה הולכים להצביע אמון בממשלה.

יואל חסון: לא היה דבר כזה עד היום, ואתם הולכים לעשות דבר כזה, ואני מצטער על כך.

יואל חסון: אני מקווה שעד ההצבעה, כי יש לי באמת כבוד אליכם ויש לי כבוד ליושב-ראש שלכם ויש לי כבוד למאבקים שלכם, אתם באמת שותפים ראויים לאופוזיציה, ברגע הזה - - -

רוברט אילטוב: אבל על זה אתם יכולים לדבר בהנהלת האופוזיציה.

יואל חסון: ברגע הזה אני חושב, פנינה, שאתם טועים ויש לכם עוד הזדמנות לתקן.

פנינה תמנו: ברשותך, אדוני היושב-ראש, אני קוראת לחברי המחנה הציוני להתעשת על עצמכם.

פנינה תמנו: בעת הזאת, כאשר הוועדה שהביאה את החוק והמתווה זה הבכירים של משרד הביטחון, כאשר הרמטכ"ל מסכים למתווה שיושב על השולחן, תתעשתו על עצמכם.

פנינה תמנו: אני חושבת שאם אתם באמת מאמינים בכך שכולם צריכים להתגייס – תצביעו בעד.

פנינה תמנו: תראה, עשית מהלך פוליטי כביכול מבריק, אבל אם באמת היית מאמין במה שאתה עושה כנראה לא היית רץ לתקשורת.

פנינה תמנו: היית בא עם זה הערב והיית שולף את זה שזה הולך להיות אי-אמון.

פנינה תמנו: אבל יואל, יש לי הרבה כבוד אליך, אבל צריך לומר את האמת.

פנינה תמנו: בסופו של דבר, אפשר להתווכח על סמנטיקה, אבל המתווה הנוכחי הוא מתווה טוב, שנשען על פסילת בג"ץ, על העתירה של יש עתיד, והגיע הזמן לא לעשות פוליטיקה על הגב של הציבור ולדעת ללכת בדרך המלך ולהעביר את החוק הזה.

יואל חסון: אבל את מבינה שזה לא הנוסח שיאושר בקריאה שניה ושלישית.

יואל חסון: את מבינה את זה.

פנינה תמנו: אני לא חוזה פני עתיד, אנחנו רואים מה שיושב על השולחן.

יואל חסון: מה, את מאמינה שזה יעבור?

יואל חסון: את לא מכירה את הכנסת?

פנינה תמנו: אז אתה בעצם מקבל את הטענה שלי ואתה אומר:

פנינה תמנו: אני חושש שבקריאה שניה ושלישית אולי ישנה.

יואל חסון: אני יודע.

יואל חסון: אני יודע שזה מתווה פוליטי.

פנינה תמנו: אני אומרת לך, כרגע אל תסתכל על קריאה שניה ושלישית, תסתכל על החוק כמתכונתו ותרדו מהעץ.

פנינה תמנו: אני קוראת לחברי המחנה הציוני להפסיק עם הפופוליזם.

פנינה תמנו: זה בסדר לפעמים להסתכל על האינטרס הציבורי.

מכלוף מיקי זוהר: תודה רבה.

מכלוף מיקי זוהר: מי בעד בקשת הממשלה?

מכלוף מיקי זוהר: מי נגד?

מכלוף מיקי זוהר: בעד – 5

מכלוף מיקי זוהר: בקשת הממשלה נתקבלה.

מכלוף מיקי זוהר: ההחלטה התקבלה.

מכלוף מיקי זוהר: תודה רבה.

יואל חסון: אני מבקש רביזיה.

מכלוף מיקי זוהר: הרביזיה תתקיים ב-13:45.

מכלוף מיקי זוהר: הישיבה נעולה.